## Odluka o davanju suglasnosti Lučkoj upravi Ploče za osnivanje slobodne zone Luke Ploče

### NN 137/1999 (14.12.1999.), Odluka o davanju suglasnosti Lučkoj upravi Ploče za osnivanje slobodne zone Luke Ploče

# VLADA REPUBLIKE HRVATSKE

Na temelju članka 16. Zakona o slobodnim zonama (»Narodne
novine«, broj 44/96), Vlada Republike Hrvatske je na sjednici
održanoj 9. prosinca 1999. godine, donijela

## ODLUKU

### O DAVANJU SUGLASNOSTI LUČKOJ UPRAVI PLOČE ZA OSNIVANJE SLOBODNE ZONE LUKE PLOČE

I.

Daje se suglasnost Lučkoj upravi Ploče (u daljnjem
tekstu: Lučka uprava) za osnivanje slobodne zone.

Slobodna zona iz stavka 1. ove točke osniva se pod nazivom:
Slobodna zona luke Ploče (u daljnjem tekstu: zona).

II.

Područje zone koja je predmet ove Odluke nalazi se na dijelu
lučkog područja Luke Ploče i to:

a) kopneni dio:

koji obuhvaća sljedeće katastarske čestice
u k.o. Komin, br. 4559/55, 4559/56, 4559/57, 4559/58, 4559/59,
4559/60, 4559/72, 4559/116, 4559/117, 4559/118, 4559/115, 4559/106,
4559/107, 4559/108, 4559/109, 4559/110, 4559/111, 4559/112, 4559/113,
4559/114, 4559/63, 4559/64, 4559/65, 4559/66, 4559/67, 4559/70,
4559/71, 4559/95, 4559/97, 4559/98, 4559/100, 4559/99, 4559/101,
4559/122, 4559/1, 4559/7, 586;

b) morski dio koji obuhvaća lučko područje:

1. vanjsko sidrište omeđeno spojnicom točaka:

```

A. 43° 02' 30'' N	 17° 23' 42'' E

B. 43° 00' 48'' N 	 17° 22' 42'' E

C. 43° 03' 12'' N 	 17° 18' 54'' E

D. 43° 04' 42'' N 	 17° 21' 00'' E
```

2. unutarnji akvatorij kojeg čini površina mora koja
je definirana granicom koja počinje u točki udaljenoj
20 metara od sjecišta Bosanske obale i trajektne rampe, linija
zatim ide na istoj udaljenosti paralelno sa Bosanskom obalom br.
1, obalom br. 2 i obalom br. 3, te se u točki udaljenoj
20 metara od sjevernog ruba obale 4, pravocrtno produžava
do točke udaljene 20 m od točke »Karakoz«
i to do sjecišta ove linije sa linijom koja prolazi sredinom
kanala »Vlaška« more.

3. Kanal Vlaška - more i to područje od krajnjih točaka
ušća kanala Vlaška - more do točke koja
se nalazi nasuprot ograde »Kartonplast« d.d., omeđeno
linijom koja prolazi sredinom kanala.

III.

Lučka uprava dužna je u roku od šest mjeseci
od dana stupanja na snagu ove Odluke osigurati sredstva za osnivanje
i početak rada zone te donijeti akt o osnivanju zone.

IV.

Na području zone mogu se obavljati lučke djelatnosti
i druge djelatnosti: proizvodnja roba, oplemenjivanje roba, trgovina
na veliko, posredovanje u trgovini, pružanje usluga, bankarski
i drugi novčani poslovi i usluge osiguranja i reosiguranja
imovine i osoba.

Lučke djelatnosti na području zone korisnici obavljaju
temeljem Ugovora zaključenog na osnovi Odluke o koncesiji
za obavljanje lučke djelatnosti koji u sebi istovremeno
sadrži i ugovorne odredbe za korištenje zone.

Druge djelatnosti na području zone korisnici obavljaju
temeljem koncesije za korištenje objekata lučke infrastrukture,
suprastrukture i akvatorija i ugovora o korištenju zone.

V.

Lučka uprava, korisnicima zone, daje pravo građenja
odnosno dozvoljava obavljanje djelatnosti u zoni, sukladno propisima
Republike Hrvatske.

Lučka uprava neće dozvoliti otpočinjanje djelatnosti
dok korisnik zone ne predoči dokaz o udovoljavanju uvjetima
i standardima zaštite okoliša sukladno propisima Republike
Hrvatske koji uređuju područje zaštite prirode
i okoliša.

VI.

Na lučke usluge pružene unutarnjem prometu na području
zone ne primjenjuju se propisane povlastice za poslovanje na području
slobodne zone.

Korisnici zone koji pružaju lučke usluge obvezni su
voditi posebnu evidenciju i obračun pruženih usluga
unutarnjem prometu na području zone.

VII.

Lučka uprava dužna je korisnicima zone osigurati jednake
uvjete za obavljanje gospodarskih djelatnosti u zoni.

Iznimno od stavka 1. ove točke na korisnike zone sa sjedištem
u Bosni i Hercegovini osim odredbi hrvatskih propisa i ove Odluke
primjenjuju se i odredbe Sporazuma o slobodnom tranzitu kroz teritorij
Republike Hrvatske u i iz Luke Ploče i kroz teritorij Bosne
i Hercegovine u Neumu.

VIII.

Lučka uprava dužna je prije početka rada zone
donijeti Pravilnik o uvjetima za obavljanje djelatnosti u slobodnoj
zoni uz prethodnu suglasnost Ministarstva gospodarstva i objaviti
ga u glasilu Hrvatske gospodarske komore.

IX.

Zona može započeti s radom kad se donese rješenje
da su ispunjeni uvjeti za početak rada zone, a najkasnije
u roku od 12 mjeseci od dana stupanja na snagu ove Odluke.

X.

Suglasnost za osnivanje zone iz točke I. ove Odluke dodjeljuje
se na vremensko razdoblje od 30 godina, računajući
od dana stupanja ove Odluke na snagu.

XI.

Ova Odluka stupa na snagu danom donošenja, a objavit će
se u »Narodnim novinama«.

Klasa: 342-21/99-02/17
Urbroj: 5030115-99-1
Zagreb, 9. prosinca 1999.

Predsjednik
**mr. Zlatko Mateša,** v. r.

Odluka, NN 137/1999-2117